Dominik Duka

**Dominik Duka** (født **Jaroslav Duka**; 1943–2025) var en tsjekkisk katolsk dominikaner og prelat, som var erkebiskop av Praha.

## Liv og virke
### Bakgrunn
Jaroslav Dukas far var en hæroffiser som kjempet for hjemlandet under andre verdenskrig, basert ved en RAF-flyplass i England, RAF Cosford. På 1950-tallet satt han fengslet i Tsjekkoslovakia.

Jaroslav gikk på videregående skole i hjembyen. Siden han ikke fikk studere etter sin *[[Matura]]*, arbeidet han som fabrikkarbeider og lærte seg låsesmedfaget. Etter å ha fullført militærtjenesten tillot statsmyndighetene ham å studere teologi ved det teologiske kollegium i Litoměřice fra 1965. I januar 1968 ble han i all hemmelighet tatt opp som novise i dominikanerordenen, og tok da ordensnavnet **Dominik**.

### Prest
Han ble ordinert til prest for sin orden den 22. juni 1970 av biskop Štěpán Trochta av Litoměřice. Deretter arbeidet han som sogneprest i de nordlige grenseområder til erkebispedømmet Praha. Tsjekkoslovakiske myndigheter trakk i 1975 tilbake autorisasjonen hans til å jobbe som prest. Etter å ha fortsatt å virke for dominikanerordenen de neste årene, ble han dømt til fengselstraff i 1981.

Etter løslatelsen jobbet han som tegner i Plzen til 1989. Fra 1986 var han provinssuperior i den böhmisk-moraviske provins innen dominikanernes administrative strukturer. Etter den politiske endringen i 1990 ble han også foreleser ved det teologiske fakultet ved Palacký-universitetet i Olomouc og formann for konferansen for religiøse ordener.

### Biskop av Hradec Kralove
Etter at Hradec Kralove-biskopen Karel Otčenášek hadde trukket seg tilbake fra embedet som biskop av aldersgrunner, utnevnte pave Johannes Paul II biskop Dominik Duka til dennes etterfølger den 6. juni 1998. Biskop Otčenášek ga ham bispevielsen den 26. september samme år; medkonsekratorer var erkebiskop Miloslav Vlk av Praha og den apostoliske nuntius i Tsjekkia, erkebiskop Giovanni Coppa. Fra november 2004 til januar 2008 og i den påfølgende sedisvakans var Duka også apostolisk administrator for bispedømmet Litoměřice.

### Erkebiskop av Praha
Pave Benedikt XVI utnevnte ham til erkebiskop av Praha 13. februar 2010. Den seremonielle tronovertagelsen fant sted den 10. april 2010. Samme år ble erkebiskop Duka formann for den tsjekkiske bispekonferanse. Han hadde dette vervet i to perioder frem til april 2020.

### Kardinal
I konsistoriet den 18. februar 2012 kreerte pave Benedikt XVI ham til kardinalprest, med tittelkirken *[[Santi Marcellino e Pietro]]*.

I august 2016 advarte kardinal Duka mot «urimelig» mottak av flyktninger og for bagatellisering av islamistiske terrorangrep. Hans holdning ble imidlertid ikke delt av alle tsjekkiske katolikker. Ukeavisen til den tsjekkiske bispekonferansen nektet å trykke Dukas uttalelse.

Pave Frans utnevnte ham den 21. april 2018 til sin utsending ved feiringen av 1050-årsjubileet for opprettelsen av erkebispedømmet Poznań, det første polske bispedømme, som fant sted fra 22. til 24. juni 2018.

Den 13. mai 2022 aksepterte pave Frans hans aldersrelaterte avskjedssøknad og utnevnte erkebiskop Jan Graubner til sin etterfølger som erkebiskop av Praha.

Kardinal Duka døde den 4. november 2025 i en alder av 82 år, dagen etter at han ble innlagt på Det sentrale militærhospital i Praha der han hadde hatt et kirurgisk inngrep flere uker tidligere.

## Utmerkelser
### Ordener, dekorasjoner og medaljer
Duka var tildelt følgende utmerkelser:
*  1. klasse av Den tsjekkiske republikks fortjenstmedalje (2001)
*  1. klasse av Fortjenstkorset fra den tsjekkiske forsvarsministeren (2008; 2. klasse 2003)
*  Storkors «Pro Piis Meritis» av Malteserordenen (2007)
*  Ridder av Æreslegionen (2012)
*  1. klasse av Den hvite løves orden (2016)

I tillegg var han tildelt en utmerkelse som senere ble trukket tilbake:
*  Storkors av Sankt Lazarusordenen (2012; ekskludert fra ordenen 2021)

### Andre utmerkelser
* Æresdoktor ved det teologiske fakultet ved Université de Fribourg (2010)
* Hanno R. Ellenbogens statsborgerskapspris (2024)
* Generalkapellan av Sankt Lazarusordenen (2012; trukket tilbake 2021)

## Episkopalgenealogi
Hans episkopalgenealogi er:
* Kardinal Scipione Rebiba (1504–1577)
* Kardinal Giulio Antonio Santorio (1532–1602) *bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Pave Benedikt XIII (1649–1730) *1675
* Pave Benedikt XIV (1675–1758) *1724
* Erkebiskop Enrico Enríquez (1701–1756) *1743
* Erkebiskop Manuel Quintano Bonifaz (1698–1774) *1749
* Kardinal Buenaventura Córdoba Espinosa de la Cerda (1724–1777) *1761
* Kardinal Giuseppe Maria Doria Pamphilj (1751–1816) *1785
* Pave Pius VIII (1761-1830) *1816
* Pave Pius IX (1792-1878) *1827
* Kardinal Gustav Adolf von Hohenlohe-Schillingsfürst (1823–1896) *1857
* Erkebiskop Salvatore Magnasco (1806–1892) *1868
* Kardinal Gaetano Alimonda (1818–1891) *1877
* Erkebiskop Teodoro Valfrè di Bonzo (1954–1922) *1885
* Erkebiskop František Kordač (1852–1934) *1919
* Erkebiskop Karel Boromejský Kašpar (1870–1941) *1920
* Biskop Mořic Pícha (1869–1956) *1931
* Erkebiskop Karel Otčenášek (1920–2011) *1950
* Kardinal *Dominik Duka* (1943–2025) *1998

## Referanser


## Eksterne lenker
*